CELEX: 32005D0257
Language: sk
Date: 2005-03-14 00:00:00
Title: 2005/257/: Rozhodnutie Rady zo 14. marca 2005, ktorým sa mení a dopĺňa rozhodnutie 2000/256/ES, ktorým sa Holandské kráľovstvo splnomocňuje na uplatňovanie opatrenia týkajúceho sa výnimky z článku 11 šiestej smernice Rady 77/388/EHS o zosúladení právnych predpisov členských štátov týkajúcich sa daní z obratu

24.3.2005   
            
            
               SK
            
            
               Úradný vestník Európskej únie
            
            
               L 78/45
            
         
      ROZHODNUTIE RADY
   
   zo 14. marca 2005,
   ktorým sa mení a dopĺňa rozhodnutie 2000/256/ES, ktorým sa Holandské kráľovstvo splnomocňuje na uplatňovanie opatrenia týkajúceho sa výnimky z článku 11 šiestej smernice Rady 77/388/EHS o zosúladení právnych predpisov členských štátov týkajúcich sa daní z obratu
   (2005/257/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva,
   so zreteľom na šiestu smernicu Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (1), a najmä na jej článok 27 ods. 1,
   so zreteľom na návrh Komisie,
   keďže:
   
               (1)
            
            
               Rozhodnutím 2000/256/ES (2) Rada splnomocnila Holandské kráľovstvo, odchylne od článku 11 časť A ods. 1 písm. a) smernice 77/388/EHS, zahrnúť hodnoty akéhokoľvek zlata, ktoré dodávateľ použil a príjemca poskytol, do zdaniteľného základu dodávky tovaru alebo poskytovania služieb v prípade, že dodávka zlata príjemcovi bola oslobodená v súlade s článkom 26b smernice 77/388/EHS.
            
         
               (2)
            
            
               Cieľom tejto výnimky bolo vyhnúť sa zneužívaniu oslobodenia pre investičné zlato, a tak zabrániť určitým druhom daňových únikov alebo obchádzaní.
            
         
               (3)
            
            
               Listom doručeným na generálny sekretariát Komisie 8. septembra 2004 požiadala holandská vláda o predĺženie platnosti rozhodnutia 2000/256/ES, ktoré bolo platné do 31. decembra 2004.
            
         
               (4)
            
            
               V súlade s článkom 27 ods. 2 smernice 77/388/EHS Komisia informovala ostatné členské štáty listom z 22. novembra 2004 o žiadosti predloženej Holandským kráľovstvom. Listom z 24. novembra 2004 Komisia oznámila Holandskému kráľovstvu, že má k dispozícii všetky informácie, ktoré považuje za nevyhnutné na posúdenie žiadosti.
            
         
               (5)
            
            
               Podľa holandských orgánov bola výnimka povolená rozhodnutím 2000/256/ES účinná pri dosahovaní uvedených cieľov.
            
         
               (6)
            
            
               Výnimky podľa článku 27 smernice 77/388/EHS, ktoré čelia vyhýbaniu sa DPH v súvislosti s oslobodením pre investičné zlato, je možné zahrnúť do budúceho návrhu smernice odôvodňujúcej niektoré výnimky podľa tohto článku.
            
         
               (7)
            
            
               Je preto potrebné predĺžiť platnosť výnimky udelenej podľa rozhodnutia 2000/256/ES až do nadobudnutia účinnosti smernice odôvodňujúcej výnimky podľa článku 27 smernice 77/388/EHS, ktorý sa vzťahuje na vyhýbanie sa dani z pridanej hodnoty v súvislosti s oslobodením pre investičné zlato, alebo do 31. decembra 2009, podľa toho, ktorý prípad nastane skôr.
            
         
               (8)
            
            
               Výnimka nebude mať žiaden negatívny vplyv na vlastné zdroje Spoločenstva pochádzajúce z DPH,
            
         PRIJALA TOTO ROZHODNUTIE:
   Článok 1
   Článok 2 rozhodnutia 2000/256/EHS sa nahrádza takto:
   
      „Článok 2
      Splnomocnenie udelené podľa článku 1 je platné do nadobudnutia účinnosti smernice odôvodňujúcej výnimky podľa článku 27 smernice 77/388/EHS, ktoré čelia vyhýbaniu sa dani z pridanej hodnoty v súvislosti s oslobodením pre investičné zlato, alebo do 31. decembra 2009, podľa toho, ktorý prípad nastane skôr.“
   
   Článok 2
   Toto rozhodnutie sa uplatňuje od 1. januára 2005.
   Článok 3
   Toto rozhodnutie je určené Holandskému kráľovstvu.
   
      V Bruseli 14. marca 2005
      
         
            Za Radu
         
         
            predseda
         
         F. BODEN
         
      
   
   
      (1)  Ú. v. ES L 145, 13.6.1977, s. 1. Smernica naposledy zmenená a doplnená smernicou 2004/66/ES (Ú. v. EÚ L 168, 1.5.2004, s. 35).
   
      (2)  Ú. v. ES L 79, 30.3.2000, s. 36.